આપણે સૌ જાણીએ છીએ કે સૂર્ય એ સ્વયં પ્રકાશિત ગોળો છે જ્યારે ચન્દ્ર અને પૃથ્વીને પોતાનો પ્રકાશ ન હોવાથી તેમનો પડછાયો અવકાશમાં સતત ક્યાંક ને ક્યાંક પડતો હોય છે. જ્યારે પૃથ્વી સૂર્ય અને ચન્દ્રની બરોબર સીધી લીટીમાં આવે છે ત્યારે પૃથ્વીનો પડછાયો ચન્દ્ર ઉપર પડતાં પૂનમની રાત્રીએ પણ ચન્દ્રની ચાંદની દેખાતી નથી જેને આપણે ચન્દ્ર ગ્રહણના નામે ઓળખીએ છીએ. વાસ્તવમાં દરેક પદાર્થના પડછાયા બે પ્રકારના હોય છે. ઘેરો પડછાયો અને આછો પડછાયો. ખગોળની ભાષામાં ઘેરા પડછાયાને ઉમ્બ્રા (UMBRA) અને આછા પડછાયાને પેનુમ્બ્રા (PENUMBRA) કહેવામાં આવે છે. પડછાયાના મધ્ય ભાગે ઘાટો પડછાયો હોય છે જ્યારે તેની આજુ બાજુ આછો પડછાયો હોય છે. અવકાશમાં ચન્દ્ર પૃથ્વીની કઈ છાયામાંથી પસાર થાય છે તેના ઉપર ચન્દ્ર ગ્રહણના પ્રકારનો આધાર હોય છે. જો ચન્દ્રનો સંપુર્ણ ભાગ પૃથ્વીની ઉમ્બ્રામાંથી એટલેકે ઘેરી છાયામાંથી પસાર થાય તો ખગ્રાસ ચન્દ્ર ગ્રહણ થાય છે. આ વખતનું ચંદ્ર ગ્રહણ સદીનું સૌથી લાંબુ ચન્દ્ર ગ્રહણ છે. પૃથ્વીની છાયા જ્યાં પડતી હોય ત્યાં જો ચન્દ્ર બરોબર વચ્ચેથી પસાર થાય તો છાયાનો વધારે ભાગ ચન્દ્રને પસાર કરવો પડે અને તેમાં વધારે સમય લાગે જેથી ગ્રહણ લાંબુ ચાલે. વળી આ વખતે ચન્દ્ર પૃથ્વીથી અતિ દૂર હોવાથી ચન્દ્રનું કદ નાનું દેખાય છે તેમજ તેની ગતી પણ ધીમી હોવાથી ગ્રહણનો સમય વધી જવા પામે છે. આમ આ ખગ્રાસ ગ્રહણ એક કલાક ચુમાલિસ મિનિટ જેટલો સમય રહેશે. તા. ૩૧ જાન્યુઆરી ૨૦૧૮ના રોજ થયેલ ચન્દ્ર ગ્રહણ દરમિયાન સુપરમૂનની ઘટના બનેલ હતી. આ વખતે ચન્દ્ર પૃથ્વીથી દૂર હોવાથી લઘુ ચન્દ્ર (મિનિ મૂન) ની ઘટના બનશે.